title: 2012/394/ЕС: Решение на Комисията от 21 декември 2011 година относно съвместимостта с правото на ЕС на мерките, които Италия предстои да вземе съгласно член 14 от Директива 2010/13/ЕС на Европейския парламент и на Съвета за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги)

text:
               17.7.2012

               BG

               Официален вестник на Европейския съюз

               L 187/57

         РЕШЕНИЕ НА КОМИСИЯТА
   от 21 декември 2011 година
   относно съвместимостта с правото на ЕС на мерките, които Италия предстои да вземе съгласно член 14 от Директива 2010/13/ЕС на Европейския парламент и на Съвета за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги)
   (2012/394/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2010/13/ЕС на Европейския парламент и на Съвета от 10 март 2010 г. за координирането на някои разпоредби, установени в закони, подзаконови и административни актове на държавите-членки, отнасящи се до предоставянето на аудио-визуални медийни услуги (Директива за аудио-визуалните медийни услуги) (1), и по-специално член 14, параграф 2 от нея,
   като има предвид, че:

               (1)

               С писмо от 20 септември 2011 г., получено от Комисията на 21 септември 2011 г., Италия нотифицира Комисията за мерки, които предстои да бъдат предприети съгласно член 14, параграф 1 от Директива 2010/13/ЕС, насочени към интегриране, актуализиране и изменение на мерките, които са в сила понастоящем, одобрени от Комисията чрез решението ѝ от 25 юни 2007 г. (2)

               (2)

               Комисията провери, в период от три месеца след нотификацията, дали тези мерки са съвместими със законодателството на Общността, по-специално по отношение на пропорционалността на мерките и прозрачността на националната процедура за консултации.

               (3)

               При проверката Комисията взе предвид наличните данни за италианското медийно пространство.

               (4)

               Измененият списък от събития с голяма обществена значимост, включен в италианските мерки, беше съставен ясно и прозрачно и в Италия бяха започнати широки консултации относно изменението на предишния списък.

               (5)

               Комисията беше удовлетворена, че новите събития, включени в италианските мерки, удовлетворяваха поне два от следните критерии, считани за надеждни показатели за обществената значимост на събитията: i) особено широк отзвук в рамките на държавата членка, а не само значимост за онези, които обикновено следят въпросната спортна или друга дейност; ii) общопризната, особена културна значимост за населението на държавата членка, по-специално действаща като катализатор на културна идентичност; iii) участие във въпросното събитие на националния отбор в контекста на състезание или турнир с международна значимост; и iv) факта, че събитието традиционно е било излъчвано по безплатен телевизионен канал и е привличало голям брой зрители.

               (6)

               Гран при по мотоциклетизъм е събитие, което се радва на особена популярност в цяла Италия и буди интереса и на публика, която обикновено не го следи, точно поради участието на италиански състезатели и производители в значим международен турнир. Освен това то традиционно се излъчва по безплатни телевизионни канали и привлича много зрители.

               (7)

               Финалите и полуфиналите на световните първенства по баскетбол, водна топка и волейбол с участието на италианския национален отбор не само удовлетворяват критерия за участието на национален отбор във важен международен турнир и предизвикват особено силен и широк интерес в Италия дори сред зрители, които обичайно не следят тези спортни дисциплини, но и са били излъчвани по традиция по безплатни канали с широка зрителска аудитория.

               (8)

               Мачовете от световната купа по ръгби с участието на италианския национален отбор не само удовлетворяват критерия за участието на национален отбор във важен международен турнир и предизвикват особено силен и широк отзвук в Италия, но също така интересуват и зрители, които обикновено не следят този спорт.

               (9)

               Мачовете от турнира по ръгби на Шестте нации с участието на италианския национален отбор не само удовлетворяват критерия за участието на национален отбор във важен международен турнир и предизвикват особено силен и широк отзвук в Италия и интересуват и зрители, които обикновено не следят този спорт, но и традиционно са били излъчвани по безплатни канали с все по-високи зрителски квоти.

               (10)

               Полуфиналите и финалът на купата Дейвис и Фед Къп, в които участва италианският национален отбор, не само удовлетворяват критерия за участието на национален отбор във важен международен турнир и предизвикват особено силен и широк отзвук в Италия, но и интересуват зрители, които обикновено не следят този спорт.

               (11)

               Финалът и полуфиналите на международния турнир по тенис в Италия, в които участват италиански тенисисти, освен че са с участието на италиански спортисти във важен международен турнир, но предизвикват и особено силен и широк отзвук в Италия и интересуват зрители, които обикновено не следят този спорт, отчасти и заради мястото, където се провежда турнирът. Особеният отзвук на това събитие се потвърждава от зрителските квоти, които показват очевидно повишаване на зрителския интерес и увлечението по спортната дисциплина през последните години.

               (12)

               Международните шампионати по колоездене на шосе (професионална надпревара — мъже) предизвикват особено силен и широк отзвук в Италия и интересуват зрители, които обикновено не следят този род събития, също и поради участието на италиански спортисти, като те традиционно са били излъчвани по безплатни канали с високи зрителски квоти.

               (13)

               Първото представление от оперния сезон в Ла Скала в Милано предизвиква особено силен и широк отзвук в Италия и привлича зрители, които обикновено не следят този род събития, като се радва и на всепризната особена културна значимост в Италия и служи като катализатор на италианската културна идентичност.

               (14)

               Новогодишният концерт, излъчван от театър Ла Фениче във Венеция, предизвиква особено силен и широк отзвук в Италия и привлича зрители, които обикновено не следят този род събития, като се радва и на всепризната особена културна значимост в Италия и служи като катализатор на италианската културна идентичност; освен това той традиционно е бил излъчван по безплатни канали с високи зрителски квоти.

               (15)

               Предложените от Италия мерки са подходящи и поради първостепенната причина от обществен интерес да се осигури широкият достъп на публиката до излъчвания на събития с голяма обществена значимост оправдават дерогацията от основната свобода на предоставяне на услуги, посочена в член 56 от Договора за функционирането на Европейския съюз.

               (16)

               Италианските мерки са съвместими с правилата на ЕС за конкуренцията, доколкото за определянето на отговарящи на изискванията оператори за излъчването на събитията от списъка се разчита на обективни критерии (изискван процент на обхванатото население), които позволяват действителна и възможна конкуренция за придобиване на правата за излъчване на тези събития. В допълнение броят на събитията в списъка не е толкова непропорционален, че да наруши по-нататъшната конкуренция на пазара за безплатна телевизия и платена телевизия.

               (17)

               За пропорционалността като цяло на италианските мерки спомагат няколко фактора. Първо, понижаването на прага за задължително обхванатото население за отговарящите на изискванията оператори от 90 % на 80 % подобрява пропорционалността на мерките, тъй като се увеличава броят на операторите, отговарящи на изискванията. Второ, въведен е доброволен механизъм за уреждане на спорове между операторите по отношение на техническите договорености за излъчване и заплащането на справедлива компенсация за издаването на подлицензи за изключителните права за излъчване. Трето, влизането в сила на окончателните италиански мерки ще бъде отложено за 1 септември 2012 г., за да се гарантира, че то няма да повлияе отрицателно върху провеждащите се в момента преговори. Накрая, в италианските мерки са предвидени ситуации, в които правата за изброените събития са закупени от неотговарящи на изискванията оператори, за да се гарантират приемливи договорености за издаване на подлицензи на оператори, които отговарят на изискванията, както и за ситуации, при които може да не се появят отговарящи на изискванията купувачи за някое от изброените събития, за да се гарантира, че неотговарящият на изискванията оператор ще може да упражни правата си, за да се избегне ситуация, при която съответното посочено в списъка събитие да не бъде излъчено.

               (18)

               Комисията съобщи предстоящите мерки, нотифицирани от Италия, на останалите държави членки и представи резултатите от тяхната проверка на срещата на Комитета, учреден в съответствие с член 29 от Директива 2010/13/ЕС. На тази среща Комитетът възприе положително становище,

         РЕШИ:
   Член единствен
   1.   Мерките, които Италия предстои да вземе съгласно член 14, параграф 1 от Директива 2010/13/ЕС, нотифицирани пред Комисията съгласно член 14, параграф 2 от Директива 2010/13/ЕС на 21 септември 2011 г., са в съответствие с правото на ЕС.
   2.   Мерките, окончателно взети от Италия, ще бъдат публикувани в Официален вестник веднага щом бъдат приети на национално ниво и нотифицирани пред Комисията. Настоящото представлява публикуване по смисъла на член 14, параграф 2 от Директива 2010/13/ЕС.

      Съставено в Брюксел на 21 декември 2011 година.

            За Комисията

         Neelie KROES

            Заместник-председател

      (1)  ОВ L 95, 15.4.2010 г., стр. 1.

      (2)  Решение на Комисията от 25 юни 2007 година за съответствието със законодателството на Общността на мерките, предприети от Италия съгласно член 3а, параграф 1 от Директивата 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност (ОВ L 180, 10.7.2007 г., стр. 5).

      ПРИЛОЖЕНИЕ

         Публикация в съответствие с член 14 от Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудио-визуални медийни услуги (Директива за аудио-визуалните медийни услуги)
         Мерките, предприети от Италия, които следва да се публикуват съгласно член 14 от Директива 2010/13/ЕС, са изложени в следните извадки от Решение № 131/12/CONS на Службата за далекосъобщения от 15 март 2012 г.:

            „РЕШИ:
            Член единствен
            1.   Службата приема окончателно списъка на събития от особена важност за обществото, които трябва да се излъчват по безплатни канали, по смисъла на член 32б от консолидирания текст за радио- и аудио-визуалните медийни услуги, посочени в приложения А и Б, които са неразделна част от настоящото решение.
            2.   Настоящото решение влиза в сила на 1 септември 2012 г. и се публикува в Държавен вестник на Италианската република и на уебсайта на Службата, а единствено приложение А се публикува в Официален вестник на Европейския съюз.

               Рим, 15 март 2011 г. (1)

                     Председател

                  Corrado CALABRÒ

                     Комисар докладчик

                  Nicola D’ANGELO

                     Комисар докладчик

                  Antonio MARTUSCIELLO

                     за удостоверение на съответствие с решението

                     Генерален секретар

                  Roberto VIOLA“

         СЛУЖБА ЗА ДАЛЕКОСЪОБЩЕНИЯ
         [Autorità per le Garanzie nelle Comunicazioni]

               „ПРИЛОЖЕНИЕ А КЪМ РЕШЕНИЕ № 131/12/CONS ОТ 15 МАРТ 2012 г.

                  СПИСЪК НА СЪБИТИЯТА ОТ ОСОБЕНА ВАЖНОСТ ЗА ОБЩЕСТВОТО, КОИТО ТРЯБВА ДА СЕ ИЗЛЪЧВАТ ПО БЕЗПЛАТНИ КАНАЛИ

                  (текст от значение за Общността)

               Член 1
               Събития от съществена важност за обществото
               1.   Настоящото решение се отнася до телевизионното излъчване на събития, считани за особено важни за обществото.
               2.   За целите на настоящия списък:

                           А.

                           „Събитие от съществена важност за обществото“ означава събитие от спортно или друго естество, което удовлетворява поне два от следните четири критерия:

                                       а)

                                       събитието и резултатът от него са предмет на особен и широк интерес в Италия, включително сред лица, различни от обичайно следящите подобен род събития;

                                       б)

                                       събитието се радва на широко признание от обществеността, има особена културна значимост и укрепва италианската културна идентичност;

                                       в)

                                       събитието отразява участието на националния отбор в дадена спортна дисциплина във важно международно състезание;

                                       г)

                                       събитието се излъчва традиционно по безплатните телевизионни канали и бележи високи зрителски квоти в Италия.

                           Б.

                           „Квалифициран излъчващ оператор“ означава телевизионен оператор под италианска юрисдикция, който е в състояние да гарантира, че поне 80 % от италианското население могат да проследят тези събития по безплатни канали без допълнителни разходи.

                     Член 2
               Списък на събитията и условията за упражняване на правата за излъчване
               1.   Службата утвърди следния списък със събития, смятани за особено важни за обществото, които излъчващите оператори под италианска юрисдикция нямат право да излъчват ексклузивно и кодирано, за да се гарантира, че поне 80 % от италианското население могат да ги проследят по безплатни канали без допълнителни разходи:

                           а)

                           летните и зимните олимпийски игри;

                           б)

                           финалът на световното първенство по футбол и всички мачове на италианския национален отбор;

                           в)

                           финалът на европейското първенство по футбол и всички мачове на италианския национален отбор;

                           г)

                           всички мачове на италианския национален отбор по футбол като гост и домакин, които са част от официални първенства;

                           д)

                           финалите и полуфиналите на Шампионската лига и Европейската лига, когато в тях участва италиански отбор;

                           е)

                           колоездачното състезание Giro d'Italia (Обиколка на Италия);

                           ж)

                           Гран при на Италия за Формула 1;

                           з)

                           Гран при на Италия по мотоциклетизъм;

                           и)

                           финалите и полуфиналите на световните първенства по баскетбол, водна топка, волейбол и ръгби, когато в тях участва италианският национален отбор;

                           й)

                           мачове от турнира по ръгби на Шестте нации, в които участва италианският национален отбор;

                           к)

                           финалите и полуфиналите на Купа Дейвис и Фед Къп, когато участва италианският национален отбор, и на откритото първенство по тенис на Италия, когато участват италиански състезатели;

                           л)

                           световното първенство по колоездене на шосе;

                           м)

                           италианският музикален фестивал Сан Ремо;

                           н)

                           откриването на оперния сезон в Ла Скала в Милано;

                           о)

                           новогодишният концерт в Ла Фениче във Венеция.

                     2.   Събитията, посочени в букви б) и в) и в параграф 1, трябва да се излъчват пряко и изцяло. За другите събития излъчващите оператори могат да вземат решение за начина на свободно излъчване, като вариантите са пряко изцяло или частично, или непряко изцяло или частично.
               3.   Ако правата за излъчване на едно или повече от посочените в параграф 1 събития са придобити от неквалифициран излъчващ оператор, последният публикува своевременно на интернет страницата си предложение за прехвърляне на правата си при справедливи, разумни и недискриминиращи пазарни условия, което да позволи събитието да бъде излъчено при посочените в параграф 1 условия, като същевременно уведомява и службата.
               4.   Ако никой квалифициран излъчващ оператор не подаде оферта или ако подадените оферти не се базират на справедливи, разумни и недискриминиращи пазарни условия, операторът, притежаващ правата, може да ги упражни чрез дерогация от условията по параграф 1.
               5.   Службата си запазва правото да изменя в приемлив период решението си, списъка в параграф 1 и условията в параграф 2.
               Член 3
               Процедура за разрешаване на спорове
               1.   При възникване на спорове между излъчващите оператори във връзка с излъчването на събитие, включено в списъка в член 2, параграф 1 относно техническите договорености за излъчване и заплащането на справедлива такса за предоставянето на подлицензи на изключителните права за излъчване се прилагат процедурните правила, установени с наредбата, приложена към Решение № 352/08/CONS, като правомощията, предоставени от тази наредба на Комитета за инфраструктура и мрежи, се разбират като предоставени на Съвета, „Дирекцията“ се разбира като Дирекцията за медийни услуги, а „Директорът“ се разбира като директорът на Дирекцията за медийни услуги.“

         (1)  Това е печатна грешка: да се чете „15 март 2012 г.“, както е във версията, публикувана в Държавен вестник на Италианската република, серия Generale — № 92 от 19 април 2012 г.


title: Решение 2008/868/ОВППС на Съвета от 13 октомври 2008 година относно сключването на споразумение между Европейския съюз и Руската федерация за участието на Руската федерация във военната операция на Европейския съюз в Република Чад и Централноафриканската република (операция EUFOR Чад/ЦАР)

text:
               18.11.2008

               BG

               Официален вестник на Европейския съюз

               L 307/15

         РЕШЕНИЕ 2008/868/ОВППС НА СЪВЕТА
   от 13 октомври 2008 година
   относно сключването на споразумение между Европейския съюз и Руската федерация за участието на Руската федерация във военната операция на Европейския съюз в Република Чад и Централноафриканската република (операция EUFOR Чад/ЦАР)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 24 от него,
   като взе предвид препоръката на председателството,
   като има предвид, че:

               (1)

               На 15 октомври 2007 г. Съветът прие Съвместно действие 2007/677/ОВППС относно военната операция на Европейския съюз в Република Чад и Централноафриканската република (1) (операция EUFOR Чад/ЦАР).

               (2)

               Член 10, параграф 3 от посоченото съвместно действие предвижда подробните условия, отнасящи се до участието на трети държави, да бъдат предмет на споразумение в съответствие с член 24 от Договора.

               (3)

               След упълномощаване от Съвета на 13 септември 2004 г. председателството, подпомогнато от генералния секретар на Съвета на Европейския съюз/върховен представител за Общата външна политика и политика на сигурност, договори споразумение между Европейския съюз и Руската федерация за участието на Руската федерация в операция EUFOR Чад/ЦАР, наричано по-долу „споразумението“.

               (4)

               Споразумението следва да бъде одобрено от името на Европейския съюз,

         РЕШИ:
   Член 1
   Споразумението между Европейския съюз и Руската федерация за участието на Руската федерация във военната операция на Европейския съюз в Република Чад и Централноафриканската република (операция EUFOR Чад/ЦАР) се одобрява от името на Европейския съюз.
   Текстът на споразумението е приложен към настоящото решение.
   Член 2
   Председателят на Съвета се оправомощава да посочи лицето(лицата), упълномощено(и) да подпише(ат) споразумението, с което да обвърже(ат) Европейския съюз.
   Член 3
   Настоящото решение поражда действие от датата на приемането му.
   Член 4
   Настоящото решение се публикува в Официален вестник на Европейския съюз.

      Съставено в Люксембург на 13 октомври 2008 година.

            За Съвета

            Председател

         B. KOUCHNER

      (1)  ОВ L 279, 23.10.2007 г., стр. 21.
    ---documentbreak---

               18.11.2008

               BG

               Официален вестник на Европейския съюз

               L 307/16

         ПРЕВОД
   СПОРАЗУМЕНИЕ
   между Европейския съюз и Руската федерация за участието на Руската федерация във военната операция на Европейския съюз в Република Чад и Централноафриканската република (операция EUFOR Чад/ЦАР)
   ЕВРОПЕЙСКИЯТ СЪЮЗ (ЕС),
   от една страна, и
   РУСКАТА ФЕДЕРАЦИЯ,
   от друга страна,
   наричани по-долу „страните“,
   КАТО ВЗЕХА ПРЕДВИД:
   Резолюция 1778 (2007) на Съвета за сигурност на ООН от 25 септември 2007 г., с която ЕС се упълномощава да разположи свои военни сили в Република Чад и Централноафриканската република,
   приетото от Съвета на Европейския съюз Съвместно действие 2007/677/ОВППС от 15 октомври 2007 г. относно военната операция на Европейския съюз в Република Чад и Централноафриканската република (EUFOR Чад/ЦАР),
   Решение CHAD/1/2008 на Комитета по политика и сигурност за приемане на приноса на трети държави към военната операция на Европейския съюз в Република Чад и Централноафриканската република и Решение CHAD/2/2008 на Комитета за политика и сигурност за създаване на Комитет на участващите държави във военната операция на Европейския съюз в Република Чад и Централноафриканската република, и двете изменени с Решение CHAD/3/2008 на Комитета по политика и сигурност,
   КАТО ИМАТ ПРЕДВИД, ЧЕ:

               (1)

               С писмо от 7 декември 2007 г. генералният секретар на Съвета на Европейския съюз/върховен представител за Общата външна политика и политика на сигурност отправи покана към Руската федерация да обмисли свое евентуално участие в операцията на ЕС в Чад и Централноафриканската република.

               (2)

               С писмо от 23 април 2008 г. Руската федерация изрази желанието си да обмисли свое евентуално участие.

               (3)

               На 29 април 2008 г. генералният секретар на Съвета на ЕС/върховен представител за Общата външна политика и политика на сигурност и министърът на външните работи на Руската федерация разпространиха съвместно изявление относно взаимното сътрудничество при операции за управление на кризи,

         СЕ СПОРАЗУМЯХА ЗА СЛЕДНОТО:
   Член 1
   Участие в операцията
   1.   Руската страна участва в операцията, ръководена от Европейския съюз съгласно Резолюция 1778 (2007) на Съвета за сигурност на ООН и в съответствие със Съвместно действие 2007/677/ОВППС от 15 октомври 2007 г. относно военната операция на Европейския съюз в Република Чад и Централноафриканската република (EUFOR Чад/ЦАР) (наричана по-долу „операцията на ЕС“) и с оперативния план от 18 януари 2008 г., като осигури военен контингент от въоръжените сили на Руската федерация (наричан по-долу „руският военен контингент“) с цел поддръжка на операцията на ЕС чрез въздушен превоз при спазване на условията за изпълнение, съдържащи се в договореностите за изпълнение, посочени в член 6 от настоящото споразумение. Въздушният превоз се извършва, като се използват въздухоплавателните средства на руския военен контингент за целите на опазване на живота и безопасността на личния състав на ръководените от ЕС сили (EUFOR) и на мисията на ООН в Централноафриканската република и Чад (MINURCAT) чрез превоз на личния състав на EUFOR и MINURCAT, превоз на товари и дейности по издирване и спасяване във връзка с личния състав на EUFOR и MINURCAT.
   2.   Участието на руската страна в операцията на ЕС не засяга автономността на Европейския съюз за вземане на решения.
   3.   Руската страна гарантира, че руският военен контингент изпълнява мисията си в съответствие със:

               —

               Съвместно действие 2007/677/ОВППС, посочено в параграф 1 от настоящия член,

               —

               договореностите за изпълнение, по които двете страни предстои да се споразумеят.

         4.   Личният състав на руския военен контингент ще прилага правилата за употреба на сила на операцията на ЕС, доколкото те не влизат в противоречие с руското законодателство. Евентуални отклонения от/ограничения на правилата за употреба на сила, установени от руската страна, ще бъдат официално съобщавани на командващия операцията на ЕС.
   5.   Руският военен контингент изпълнява задълженията си и съблюдава поведение в съответствие с целите и мандата на операцията на ЕС, предвидени в Резолюция 1778 (2007) на Съвета за сигурност на ООН.
   6.   Руската страна може да се оттегли от участие по всяко време както по искане на командващия операцията на ЕС, така и с решение на руската страна, след провеждане на консултации между страните. Руската страна информира своевременно командващия операцията на ЕС за всяка промяна, свързана с участието ѝ в операцията на ЕС.
   Член 2
   Статут на силите
   1.   При пристигане в района на операцията статутът на руския военен контингент се урежда от споразуменията относно статута на силите, действащи между Европейския съюз и Република Чад, Централноафриканската република и Република Камерун.
   2.   Без да се засягат споразуменията относно статута на силите, посочени в параграф 1 от настоящия член, руската страна упражнява юрисдикция над руския военен контингент.
   3.   Представител на руската страна взема участие в процедурите за уреждане на всякакви искове, свързани с руския военен контингент, предвидени в споразуменията относно статута на силите, посочени в параграф 1 от настоящия член.
   4.   Руската страна отговаря за уреждането на всякакви искове, свързани с участието на руския военен контингент в операцията на ЕС, предявени от или насочени срещу военния личен състав на руския военен контингент. Руската страна отговаря за предприемането на всякакви действия, по-специално правни или дисциплинарни, срещу военния личен състав на руския военен контингент в съответствие със своите законови и подзаконови актове.
   5.   При подписването на настоящото споразумение Европейският съюз се ангажира неговите държави-членки да направят декларация относно отказа си от предявяване на искове срещу Руската федерация за участието на Руската федерация в операцията на ЕС. Декларацията е приложена към настоящото споразумение.
   6.   При подписването на настоящото споразумение Руската страна се ангажира да направи декларация относно отказа си от предявяване на искове срещу която и да е държава, участваща в операцията на ЕС. Декларацията е приложена към настоящото споразумение.
   7.   Статутът на личния състав, предоставен на щаба на операцията на ЕС в Париж (Франция), се урежда чрез договорености между компетентните органи на Френската република и Руската федерация.
   Член 3
   Класифицирана информация
   1.   Руската страна защитава класифицираната информация на ЕС, предоставена ѝ в рамките на операцията на ЕС, в съответствие с изискванията за защита на класифицираната информация, съдържащи се в законодателството на Руската федерация. За целта нивата на класификация на страните си съответстват по следния начин:

               ЕС

               Руска федерация

               SECRET UE

               СБВБРШЕННО СЕКРЕТНО

               CONFIDENTIEL UE

               СЕКРЕТНО

         Маркировката на Руската федерация за ограничение „ДЛЯ СЛУЖЕБНОГО ПОЛЬЗОВАНИЯ“ съответства на нивото на класификация на ЕС „RESTREINT UE“.
   2.   Руската страна предприема всички необходими мерки, за да гарантира, че класифицираната информация на ЕС, предоставена ѝ в рамките на операцията на ЕС, се ползва със защита на равнище, равностойно на предвиденото в основните принципи и минимални стандарти за защита на класифицираната информация на ЕС, които се прилагат в ЕС, а именно, руската страна:

               —

               не използва предоставената ѝ класифицирана информация за цели, различни от тези, за които ЕС е предоставил въпросната класифицирана информация,

               —

               не разкрива такава информация на трети страни без предварителното писмено съгласие на ЕС,

               —

               гарантира, че достъпът до предоставената ѝ класифицирана информация ще бъде разрешен само на лица, които се нуждаят от тази информация, за да изпълняват служебните си задължения, а в случаите на информация с ниво на класификация „CONFIDENTIEL UE“ или по-високо, на лица, които имат разрешение за достъп,

               —

               гарантира, че преди да бъде даден достъп до класифицирана информация, всички лица, които изискват достъп до такава информация, са инструктирани и отговарят на изискванията на предпазните правила за сигурност, свързани с класификацията на информацията, до която ще получат достъп,

               —

               гарантира, че всички помещения, зони, сгради, офиси, стаи, комуникационни и информационни системи, в които се съхраняват и/или обработват класифицирана информация и документи, са защитени с подходящите мерки за физическа сигурност,

               —

               гарантира, че предоставените ѝ класифицирани документи се вписват в специален регистър при получаването им,

               —

               нотифицира ЕС относно всички случаи за действително или подозирано нарушение във връзка със или излагане на риск на предоставената ѝ класифицирана информация. При такива обстоятелства руската страна започва разследване и предприема необходимите мерки за предотвратяване на повторен случай.

         3.   Като се вземе предвид нивото на класификация, класифицираната информация се изпраща по дипломатически канали, посредством засекретени пощенски услуги или чрез куриер.
   4.   Ако ЕС и Руската федерация са сключили споразумение относно защитата на класифицирана информация, разпоредбите на въпросното споразумение се прилагат в рамките на операцията на ЕС.
   Член 4
   Командна верига
   1.   Руският военен контингент остава на пълно подчинение на руската страна.
   2.   Компетентните руски органи делегират на командващия операцията правото да възлага задачи на руския военен контингент за изпълнение на мисията, съгласно посоченото в член 1, параграф 1 от настоящото споразумение, при пристигане на руския военен контингент в района на операциите. Подготовка на летателен план или на всякакво друго решение, имащо отношение към руския военен контингент, се извършва при пълно съгласуване с висшите военни представители на руския военен контингент. По отношение на текущото управление на операцията Руската федерация има същите права и задължения като държавите-членки на ЕС, участващи в нея.
   3.   Руската страна назначава висши военни представители, които представляват руския военен контингент в EUFOR — както в щаба на операцията на ЕС в Париж (Франция), така и в щаба на силите на ЕС в Abéché (Чад). Всеки висш военен представител може да има помощници. Висшите военни представители се консултират с командната верига на ЕС по всички въпроси, засягащи EUFOR. Командирът на руския военен контингент е отговорен за текущата дисциплина в контингента.
   Член 5
   Финансови аспекти
   1.   Руската страна поема всички разходи, свързани с участието ѝ в операцията на ЕС, освен ако тези разходи не са предмет на общо финансиране, както е предвидено в договореностите за изпълнение, посочени в член 6 от настоящото споразумение.
   2.   EUFOR Чад/ЦАР ще предостави логистична подкрепа на руския военен контингент на база възстановяване на разходите при условията, предвидени в договореностите за изпълнение, посочени в член 6 от настоящото споразумение.
   3.   ЕС освобождава руската страна от всякакво финансово участие в общите разходи.
   4.   Обезщетения в случай на смърт, телесна повреда, загуба или щета, причинени на физически или юридически лица от държавата(ите), в която(ито) се провежда операцията на ЕС, се уреждат съгласно разпоредбите, предвидени от споразуменията относно статута на силите, посочени в член 2, параграф 1 от настоящото споразумение.
   5.   Административното управление на разходите съгласно договореностите за изпълнение, посочени в член 6 от настоящото споразумение, се извършва чрез механизма на ЕС за управление на общите и поетите на национално равнище разходи в рамките на операцията.
   Член 6
   Договорености за изпълнение на споразумението
   Участието на руската страна в операцията на ЕС се осъществява в съответствие с техническите и административните условия, съдържащи се в договореностите за изпълнение на настоящото споразумение, които трябва да се сключат от Министерството на отбраната на Руската федерация и командващия операцията на ЕС.
   Член 7
   Неспазване
   В случай че една от страните не спази своите задължения, определени в членове 1—6 от настоящото споразумение, другата страна има право да прекрати настоящото споразумение с едномесечно предизвестие.
   Член 8
   Уреждане на спорове
   1.   Спорове между страните относно тълкуването или прилагането на настоящото споразумение и договореностите за изпълнението му се уреждат от компетентните органи на страните на подходящо равнище или с дипломатически средства.
   2.   Всички финансови искове или спорове, които не са били разрешени в съответствие с параграф 1 от настоящия член, могат да бъдат отнесени към помирител или посредник по взаимно съгласие.
   Всички финансови искове или спорове, които не са могли да бъдат разрешени чрез помирителна процедура или посредничество, могат да бъдат отнесени към арбитражен трибунал от всяка от страните. Всяка страна назначава по един арбитър в арбитражния трибунал. Двамата назначени по този начин арбитри назначават трети арбитър, който ще бъде председател на арбитражната колегия. Ако някоя от страните не назначи арбитър в срок два месеца от получаването на нотификацията на другите страни за отнасянето на спора към арбитражния трибунал или ако в срок два месеца от назначаването им двамата арбитри не могат да постигнат споразумение относно назначаването на третия арбитър, всяка от страните може да поиска от председателя на Международния съд да извърши това назначаване. Ако председателят на Международния съд е гражданин на някоя от страните или не е в състояние да изпълнява посочената длъжност поради каквато и да било друга причина, необходимите назначавания се извършват от следващия по старшинство член на Международния съд, който не е гражданин на никоя от страните. Арбитражният трибунал се произнася ex aequo et bono. Арбитрите нямат правомощия за присъждане на наказателни обезщетения. Арбитрите се споразумяват относно арбитражните процедури. Седалището на арбитража е в Брюксел, а езикът на арбитраж е английският език. Решението на арбитрите съдържа изложение на мотивите, на които се основава, и се приема от страните за окончателно решение по спора. Всяка от страните поема своите собствени разходи, а всички общи разходи се поделят поравно между страните.
   Член 9
   Влизане в сила
   1.   Настоящото споразумение влиза в сила на първия ден от първия месец, след като страните се нотифицират взаимно относно приключването на вътрешните процедури, необходими за тази цел.
   2.   Настоящото споразумение се прилага временно от датата на подписването му.
   3.   Настоящото споразумение остава в сила за срока на участие на руската страна в операцията на ЕС. Прекратяването на настоящото споразумение не засяга никакви права или задължения, произтичащи от изпълнението на споразумението преди неговото прекратяване.

      Съставено в Брюксел на 5 ноември 2008 година в два екземпляра на английски и руски език, като и двата текста имат еднаква сила.

            За Европейския съюз

            За Руската федерация

   ПРИЛОЖЕНИЕ
   ДЕКЛАРАЦИИ
   посочени в член 2, параграфи 5 и 6 от споразумението
   Декларация на държавите-членки на Европейския съюз:
   „Държавите-членки на ЕС, които прилагат Съвместно действие 2007/677/ОВППС на Съвета от 15 октомври 2007 г. относно военната операция на Европейския съюз в Република Чад и Централноафриканската република (операция EUFOR Чад/ЦАР), ще полагат усилия, доколкото позволяват техните вътрешни правни системи, да се откажат от или да отговарят във възможно най-голяма степен на искове срещу Руската федерация за телесна повреда, смърт на членове на техния личен състав или за щета или загуба на всякакви активи, притежавани от тях и използвани в рамките на операцията на ЕС, ако подобна телесна повреда, смърт, щета или загуба:

               —

               е причинена от членове на личния състав от Руската федерация при изпълнение на задълженията им във връзка с операцията на ЕС, освен в случаите на груба небрежност или умишлено нарушение, или

               —

               произтича от използването на всякакви активи, собственост на Руската федерация, при условие че активите са били използвани във връзка с операцията на ЕС, освен в случаите на груба небрежност или умишлено нарушение от страна на членове на личния състав от Руската федерация, които участват в операцията на ЕС и използват тези активи.“

         Декларация на Руската федерация:
   „Руската федерация, която се присъединява към военната операция на Европейския съюз в Република Чад и Централноафриканската република (операция EUFOR Чад/ЦАР), провеждана в съответствие със Съвместно действие 2007/677/ОВППС от 15 октомври 2007 г., ще полага усилия, доколкото позволява нейната вътрешна правна система, да се откаже във възможно най-голяма степен от искове срещу която и да е друга държава, участваща в операцията на ЕС, за телесна повреда, смърт на членове на своя личен състав или за щета или загуба на всякакви активи, притежавани от нея и използвани в рамките на операцията на ЕС, ако подобна телесна повреда, смърт, щета или загуба:

               —

               е причинена от членове на личния състав при изпълнение на задълженията им във връзка с операцията на ЕС, освен в случаите на груба небрежност или умишлено нарушение, или

               —

               произтича от използването на всякакви активи, собственост на държавите, участващи в операцията на ЕС, при условие че активите са били използвани във връзка с операцията, освен в случаите на груба небрежност или умишлено нарушение от страна на членове на личния състав на операцията на ЕС, които използват тези активи.“


title: Решение (ЕС) 2016/1522 на Европейския парламент от 28 април 2016 година относно освобождаването от отговорност във връзка с изпълнението на бюджета на Европейския орган за безопасност на храните за финансовата 2014 година

text:
               14.9.2016

               BG

               Официален вестник на Европейския съюз

               L 246/252

         РЕШЕНИЕ (ЕС) 2016/1522 НА ЕВРОПЕЙСКИЯ ПАРЛАМЕНТ
   от 28 април 2016 година
   относно освобождаването от отговорност във връзка с изпълнението на бюджета на Европейския орган за безопасност на храните за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския орган за безопасност на храните за финансовата 2014 година,

               —

               като взе предвид доклада на Сметната палата относно годишните отчети на Европейския орган за безопасност на храните за финансовата 2014 година, придружен от отговора на Органа (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Органа във връзка с изпълнението на бюджета за финансовата 2014 година (05584/2016 – C8-0074/2016),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (4), и по-специално член 44 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A8-0086/2016),

               1.

               Освобождава от отговорност изпълнителния директор на Европейския орган за безопасност на храните във връзка с изпълнението на бюджета на Органа за финансовата 2014 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейския орган за безопасност на храните, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 409, 9.12.2015 г., стр. 160.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 31, 1.2.2002 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: 2009/896/ЕО: Решение на Съвета от 30 ноември 2009 година за сключване на споразумението между Европейската общност и Антигуа и Барбуда за отмяна на визовия режим за краткосрочно пребиваване

text:
               8.12.2009

               BG

               Официален вестник на Европейския съюз

               L 321/38

         РЕШЕНИЕ НА СЪВЕТА
   от 30 ноември 2009 година
   за сключване на споразумението между Европейската общност и Антигуа и Барбуда за отмяна на визовия режим за краткосрочно пребиваване
   (2009/896/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 62, точка 2, буква б), подточка i) във връзка с член 300, параграф 2, първа алинея, първо изречение и член 300, параграф 3, първа алинея от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Комисията договори от името на Европейската общност споразумение с Антигуа и Барбуда за отмяна на визовия режим за краткосрочно пребиваване (наричано по-нататък „Споразумението“).

               (2)

               Споразумението бе подписано от името на Общността на 28 май 2009 г. и се прилага временно от тази дата, при условие сключването му на по-късна дата съгласно Решение 2009/478/ЕО (2).

               (3)

               Споразумението следва да се одобри.

               (4)

               Със споразумението се създава Съвместен комитет за управление на споразумението, който следва да приеме свой процедурен правилник. Уместно е да се предвиди опростена процедура за определяне позицията на Общността за приемането на този процедурен правилник.

               (5)

               В съответствие с членове 1 и 2 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност и без да се засяга член 4 от същия протокол, тези държави-членки не участват в приемането на настоящото решение, не са обвързани от него, нито от неговото прилагане,

         РЕШИ:
   Член 1
   Одобрява се от името на Общността Споразумението между Европейската общност и Антигуа и Барбуда за отмяна на визовия режим за краткосрочно пребиваване (3).
   Член 2
   Председателят на Съвета прави нотификацията, предвидена в член 8, параграф 1 от споразумението (4).
   Член 3
   Общността се представлява от Комисията, подпомагана от експерти от държавите-членки в Съвместния комитет от експерти, създаден с член 6 от споразумението.
   Член 4
   Позицията на Общността в рамките на Съвместния комитет от експерти относно приемането на процедурния му правилник, както се изисква съгласно член 6, параграф 4 от Споразумението, се определя от Комисията след консултация със специален комитет, определен от Съвета.
   Член 5
   Настоящото решение се публикува в Официален вестник на Европейския съюз.

      Съставено в Брюксел на 30 ноември 2009 година.

            За Съвета

            Председател

         B. ASK

      (1)  Становище от 20 октомври 2009 г. (все още непубликувано в Официален вестник).

      (2)  ОВ L 169, 30.6.2009 г., стр. 1.

      (3)  За текста на споразумението вж. ОВ L 169, 30.6.2009 г., стр. 3.

      (4)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.


title: Решение (ЕС) 2015/1695 на Европейския парламент от 29 април 2015 година относно освобождаването от отговорност във връзка с изпълнението на бюджета на съвместното предприятие „Чисто небе“ за финансовата 2013 година

text:
               30.9.2015

               BG

               Официален вестник на Европейския съюз

               L 255/371

      РЕШЕНИЕ (ЕС) 2015/1695 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на бюджета на съвместното предприятие „Чисто небе“ за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на съвместното предприятие „Чисто небе“ за финансовата 2013 година,

                  —

                  като взе предвид доклада на Сметната палата относно годишните отчети на съвместното предприятие „Чисто небе“ за финансовата 2013 година, придружен от отговорите на съвместното предприятие (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на Европейския съюз,

                  —

                  като взе предвид препоръката на Съвета от 17 февруари 2015 г. относно освобождаването от отговорност на съвместното предприятие във връзка с изпълнението на бюджета за финансовата 2013 година (05306/2015 — C8-0049/2015),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (4), и по-специално член 209 от него,

                  —

                  като взе предвид Регламент (ЕО) № 71/2008 на Съвета от 20 декември 2007 г. за създаване на съвместно предприятие „Чисто небе“ (5),

                  —

                  като взе предвид Регламент (ЕС) № 558/2014 на Съвета от 6 май 2014 г. за създаване на съвместно предприятие „Чисто небе“ (6), и по-специално член 1, параграф 2 и член 12 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (7),

                  —

                  като взе предвид Делегиран регламент (ЕС) № 110/2014 на Комисията от 30 септември 2013 г. относно модел на финансов регламент за органите, осъществяващи публично-частно партньорство, посочени в член 209 от Регламент (ЕС, Евратом) № 966/2012 на Европейския парламент и на Съвета (8),

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол (A8-0107/2015),

         1.

            Освобождава от отговорност изпълнителния директор на съвместното предприятие „Чисто небе“ във връзка с изпълнението на бюджета на съвместното предприятие за финансовата 2013 година.

         2.

            Представя своите забележки в резолюцията по-долу.

         3.

            Възлага на своя председател да предаде настоящото решение, както и резолюцията, която е неразделна част от него, на изпълнителния директор на съвместното предприятие „Чисто небе“, на Съвета, Комисията и Сметната палата и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 452, 16.12.2014 г., стр. 17.

         (2)  ОВ C 452, 16.12.2014 г., стр. 18.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 30, 4.2.2008 г., стр. 1.

         (6)  ОВ L 169, 7.6.2014 г., стр. 77.

         (7)  ОВ L 357, 31.12.2002 г., стр. 72.

         (8)  ОВ L 38, 7.2.2014 г., стр. 2.


title: Решение на Съвета и на Комисията от 10 април 1995 година относно сключването на Споразумение между Европейските общности и правителството на Съединените американски щати относно прилагането на законодателството в областта на конкуренцията

text:
               08/ 01

               BG

               Официален вестник на Европейския съюз

               29

         31995D0145

               L 095/45

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА И НА КОМИСИЯТА

   от 10 април 1995 година
   относно сключването на Споразумение между Европейските общности и правителството на Съединените американски щати относно прилагането на законодателството в областта на конкуренцията
   (95/145/ЕО, ЕОВС)
   СЪВЕТЪТ НА ЕВРОПЕЙСКИЯ СЪЮЗ,
   КОМИСИЯТА НА ЕВРОПЕЙСКИТЕ ОБЩНОСТИ,
   като взеха предвид Договора за създаване на Европейската общност, и по-специално членове 87 и 235 от него, във връзка с член 228, параграф 3, първа алинея от него,
   като взеха предвид Договора за създаване на Европейската общност за въглища и стомана, и по-специално членове 65 и 66 от него,
   като взеха предвид предложението на Комисията,
   като взеха предвид становището на Европейския парламент (1),
   като има предвид, че член 235 от Договора за създаване на Европейската общност е приложим поради включването на текст от Споразумението за сливанията и поглъщанията, които попадат в приложното поле на Регламент (ЕИО) 4064/89 на Съвета от 21 декември 1989 г. относно контрола върху обединенията на предприятията (2), чието правно основание е член 235;
   като има предвид, че поради ясно изразеното международно измерение на проблемите на конкуренцията, международното сътрудничество в тази област трябва да се подобри;
   като има предвид, че за тази цел Комисията договори Споразумение с правителството на Съединените американски щати за прилагането на правилата на конкуренцията на Европейските общности и Съединените американски щати;
   като има предвид, че Споразумението, включително размяната на тълкувателни писма, подлежи на одобрение,
   РЕШИХА:
   Член 1
   Споразумението между Европейските общности и правителството на Съединените американски щати относно прилaгането на техните законодателства за конкуренцията, включително размяната на тълкувателни писма, се одобрява от името на Европейската общност и Европейската общност на въглища и стомана.
   Текстовете на споразумението и размяната на тълкувателни писма, изготвени на английски език, се прилагат към настоящото решение.
   Член 2
   Споразумението ще се прилага считано от 23 септември 1991 г.
   Член 3
   С настоящото решение председателят на Съвета се оторизира да определи лице/а, упълномощено/и да нотифицират правителството на Съединените американски щати за одобряване на споразумение от името на Европейската общност и да подпише/ат тълкувателните писма.
   Комисията определя лице/а, упълномощено/и да нотифицират правителството на Съединените американски щати за одобряване на споразумението от името на Европейската общност за въглища и стомана и да подпише/ат тълкувателните писма.

      Съставено в Люксембург на 10 април 1995 година.

            За Съвета

            Председател

         J. PUECH

            За Комисията

            Председател

         J. SANTER

      (1)  Становище от 20 януари 1995 г. (ОВ C 43, 20.2.1995 г.) и 17 март 1995 г. (ОВ C 89, 10.4.1995 г.).

      (2)  ОВ L 395, 30.12.1989 г., стр. 1 (поправена версия: ОВ L 257, 21.9.1990 г.).


title: Решение на Съвета от 17 юли 1995 година за сключване от Европейската общност на Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Руската федерация, от друга страна

text:
Важна правна забележка

|

31995D0414

Официален вестник n° L 247 , 13/10/1995 стр. 0001 - 0001 специално чешко издание глава 11 том 23 стр. 129  - 129 специално испанско издание глава 11 том 23 стр. 129  - 129 специално унгарско издание глава 11 том 23 стр. 129  - 129 специално литвийско издание глава 11 том 23 стр. 129  - 129 LV.ES глава 11 том 23 стр. 129  - 129 MT.ES глава 11 том 23 стр. 129  - 129 PL.ES глава 11 том 23 стр. 129  - 129 SK.ES глава 11 том 23 стр. 129  - 129 специално словенско издание глава 11 том 23 стр. 129  - 129

		19950717Решение на Съветаот 17 юли 1995 годиназа сключване от Европейската общност на Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Руската федерация, от друга страна(95/414/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 113 във връзка с член 228, параграф 2, първо изречение от него,като взе предвид предложението на Комисията,като има предвид, че в очакване на влизането в сила на Споразумението за партньорство и сътрудничество между Европейските общности и техните държави-членки, от една страна, и Руската федерация, от друга страна, подписано в Корфу на 24 юни 1994 г., е необходимо от името на Европейската общност да бъде одобрено Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Руската федерация, от друга страна, прието на 29 декември 1994 г.,РЕШИ:Член 1Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Руската федерация, от друга страна, заедно с двата протокола и декларациите във връзка с него се одобрява от името на Европейската общност.Текстът на временното споразумение е прикрепен към настоящото решение.Член 2Председателят на Съвета е упълномощен да посочи лицата, които са оправомощени да подпишат временното споразумение [1].Член 3Председателят на Съвета представя нотификацията, предвидена в член 36 от временното споразумение, от името на Европейската общност.Съставено в Брюксел на 17 юли 1995 година.За СъветаПредседателJ. Solana[1] Датата на влизане в сила на споразумението ще бъде публикувана в Официален вестник на Европейските общности от Генералния секретариат на Съвета.--------------------------------------------------


title: 2012/311/ЕС: Решение на Съвета от 7 юни 2012 година за определяне на позицията, която да бъде взета от Европейския съюз в рамките на Комитета за продоволствена помощ във връзка с удължаването на срока на действие на Конвенцията за продоволствената помощ от 1999 г.

text:
               19.6.2012

               BG

               Официален вестник на Европейския съюз

               L 158/1

         РЕШЕНИЕ НА СЪВЕТА
   от 7 юни 2012 година
   за определяне на позицията, която да бъде взета от Европейския съюз в рамките на Комитета за продоволствена помощ във връзка с удължаването на срока на действие на Конвенцията за продоволствената помощ от 1999 г.
   (2012/311/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 214, параграф 4 във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Конвенцията за продоволствената помощ от 1999 г. бе сключена от Европейската общност с Решение 2000/421/ЕО на Съвета (1), а срокът ѝ на действие бе удължен с различни решения на Комитета за продоволствена помощ.

               (2)

               Срокът на действие на настоящата Конвенция за продоволствената помощ изтича на 30 юни 2012 г. и въпросът за евентуалното му удължаване ще бъде разгледан на заседанието на Комитета за продоволствена помощ през юни 2012 г.

               (3)

               Съгласно член XXV, буква б) от Конвенцията за продоволствената помощ удължаването на срока ѝ на действие зависи от оставането в сила на Конвенцията за търговията със зърно от 1995 г. На 6 юни 2011 г. Международният съвет по зърното взе решение за удължаване на срока на действие на Конвенцията за търговията със зърно от 1995 г. до 30 юни 2013 г.

               (4)

               На 103-тото заседание на Комитета за продоволствена помощ, проведено на 14 декември 2010 г., неговите членове постигнаха съгласие да започнат официалния процес на предоговаряне на Конвенцията за продоволствената помощ с поредица от заседания за преговори.

               (5)

               Тъй като новата Конвенция за продоволственото подпомагане, която ще замени Конвенцията за продоволствената помощ, ще влезе в сила едва на 1 януари 2013 г., ще има период от шест месеца между изтичането срока на действие на Конвенцията за продоволствената помощ и влизането в сила на новата Конвенция за продоволственото подпомагане.

               (6)

               На 105-ото заседание на Комитета за продоволствена помощ, проведено на 30 ноември 2011 г., страните по Конвенцията за продоволствената помощ постигнаха съгласие, че трябва да се избегне припокриване на действието с това на новата Конвенция за продоволственото подпомагане. Следователно се предпочита периода от шест месеца вместо удължаването на срока на действие на Конвенцията за продоволствената помощ.

               (7)

               Следователно Европейската комисия, която представлява Европейския съюз в рамките на Комитета за продоволствена помощ, следва да бъде оправомощена да се противопостави на евентуален консенсус в Комитета за продоволствена помощ в полза на удължаването на срока на действие,

         ПРИЕ НАСТОЯЩОТО РЕШЕНИЕ:
   Член 1
   Позицията на Европейския съюз в рамките на Комитета за продоволствена помощ е да се противопостави на консенсуса в рамките на Комитета за продоволствена помощ в полза на удължаването на срока на действие на Конвенцията за продоволствената помощ, съгласно член 13 от Процедурния правилник на Комитета за продоволствена помощ.
   Член 2
   Комисията се оправомощава да изрази тази позиция в рамките на Комитета за продоволствена помощ.
   Член 3
   Настоящото решение влиза в сила в деня на приемането му.

      Съставено в Люксембург на 7 юни 2012 година.

            За Съвета

            Председател

         M. BØDSKOV

      (1)  ОВ L 163, 4.7.2000 г., стр. 37.


title: 2012/434/ЕС: Решение на Съвета от 24 юли 2012 година за сключване на Споразумението под формата на размяна на писма между Европейския съюз и правителството на Руската федерация във връзка със запазването на ангажиментите в областта на търговията с услуги, съдържащи се в действащото Споразумение за партньорство и сътрудничество ЕС—Русия

text:
               27.7.2012

               BG

               Официален вестник на Европейския съюз

               L 200/1

         РЕШЕНИЕ НА СЪВЕТА
   от 24 юли 2012 година
   за сключване на Споразумението под формата на размяна на писма между Европейския съюз и правителството на Руската федерация във връзка със запазването на ангажиментите в областта на търговията с услуги, съдържащи се в действащото Споразумение за партньорство и сътрудничество ЕС—Русия
   (2012/434/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 91, член 100, параграф 2 и член 207, параграф 4, първа алинея във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               В съответствие с Решение 2012/107/ЕС на Съвета (1) Споразумението под формата на размяна на писма между Европейския съюз и правителството на Руската федерация във връзка със запазването на ангажиментите в областта на търговията с услуги, съдържащи се в действащото Споразумение за партньорство и сътрудничество ЕС—Русия (наричано по-нататък „споразумението“), бе подписано на 16 декември 2011 г. при условие за сключването му.

               (2)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението под формата на размяна на писма между Европейския съюз и правителството на Руската федерация във връзка със запазването на ангажиментите в областта на търговията с услуги, съдържащи се в действащото Споразумение за партньорство и сътрудничество ЕС—Русия, се одобрява от името на Съюза (2).
   Член 2
   Председателят на Съвета посочва лицето(ата), упълномощено(и) да извърши(ат) от името на Съюза предвиденото в споразумението уведомление, за да се изрази съгласието на Съюза да бъде обвързан със споразумението (3).
   Член 3
   Настоящото решение влиза в сила в деня на приемането му.

      Съставено в Брюксел на 24 юли 2012 година.

            За Съвета

            Председател

         A. D. MAVROYIANNIS

      (1)  ОВ L 57, 29.2.2012 г., стр. 43.

      (2)  Споразумението е публикувано в ОВ L 57, 29.2.2012 г., стр. 44, заедно с решението за подписването му.

      (3)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.